ጋምካ መታገደ ታወቀ
አዲስ አበባ፤  ሃምሌ 1/2005 (ዋኢማ) -ጋምካ የሚባለው ተቋም የገልፍ ሀገራት የጤና ሚኒስቴሮች ምክር ቤት ውክልና ሰጥተውኛል በሚል ወደ አረብ ሀገራት የሚሄዱ ኢትዮጵያውያንን የጤና ምርመራ ሲያካሄድ ቆይቷል።በዚህ ተቋም ስር የተሰባሰቡ ክሊኒኮች በሚሰሯቸው ስራዎች ዙሪያ ሰፊ ቅሬታ የቀረበባቸው ሲሆን ፥ ስያሜውና ስራው አይገናኝም የሚል ቅሬታም ይቀርብበታል።በተለይ በቅርቡ ጋምካን የተቀላቀሉ ክሊኒኮች መስፈርቱን የማያሟሉ እና አንዳንዶቹም በአትዮጵያውያን የሚመሩ አይደሉም የሚል ቅሬታም ሲቀርብባቸው ነበር።የኢትዮጵያ የምግብ የመድሀኒት እና የጤና ክብካቤ አስተዳደርና ቁጥጥር ባለስልጣን ጉዳዩን በቅርበት እንዲከታተል ሃላፊነት መውሰዱን የባለስልጣኑ ፥ ዋና ዳይሬክተር አቶ የሁሉ ደነቀ ተናግረዋል። እሳቸው እንደሚሉት በየተቋሙ በመሄድ የተለያዩ ቃለ ምልልሶች እና አሰራራቸውን የመገምገም ስራ ተከናውኗል።በተደረገው ማጣራትም በተለይ ተቋሙ ለምርመራ ስራ የሚጠቀምባቸውን ቁሳቁሶች ከየት እንዳገኛቸው መረጃ መስጠት ካለማቻሉም በላይ ፤ የሚያስከፍለው ዋጋ ዜጎችን በአግባቡ አለማስተናገድና ቅሬታዎችን በተገቢው መንገድ አለመፍታት ፣ ስያሜውና ስራው አለመገናኘቱና ሌሎችም ከህግ ጋር የሚያያዙ ችግሮች አሉበት ነው ያሉት።ስያሜውና የሚሰራው ሰራ በፍጹም የማይገጣጠም መሆኑም በተደረገው ጥናት ተረጋግጧል ያሉት ዋና ዳይሬክተሩ ፥ ዜጎች ምርመራ አድርገው ወደ አረበ ሀገራት ካቀኑ በኋላ የጤና ሁኔታችሁ ችግር አለበት ተብለው ሲመለሱ ለሚደርስባቸው የመንፈስ ስብራት ፣ የገንዘበ የጊዜና ሌሎችም ብክነቶች ተቋሙ የሚጠበቀበትን ሀላፊነት እንደማይወጣ ገልጸዋል።ይህንን ስራ የጤና ጥበቃ ሚኒስቴር ፣ የኢትዮጵያ የምግብ የመድሀኒት እና የጤና ከብካቤ አስተዳደርና ቁጥጥረ ባለስልጣን ፣ የሰራተኛና ማህበራዊ ጉዳይና የውጭ ጉዳይ ሚኒስቴር በጋራ እየሰሩ ሲሆን ፥ ከህግ አንጻር የሚታዩ ጉዳዮች ወደፊት በመኖራቸው ፍትሀ ሚኒስቴርም በዚህ ጉዳይ ላይ እንዲካተት ታሰቧል ነው ያሉት።እንድ ፋና ብሮድካስተንግ ዘገባ በተቋሙ ላይ የሚደረገው ጥናት የተጠናቀቀ ሲሆን ፥ ጥናቱ ለሚመለከታቸው አካላት ቀርቦ በቀጣዮቹ ሳምንታት ወደ እርምጃ ይገባል ብለዋል።በሌላ በኩል የንግድ ሚኒስቴር ጋምካን ማገዱን አስታውቋል። በሚኒስቴሩ የንግድ ምዝገባና ፈቃድ ዳይሬክቶሬት ዳይሬክተር አቶ ደሬሳ ኮቱ እንዳሉት ተቋሙ ከተሰጠው ፈቃድ ጋር የማይገናኝ ስራ በመስራቱ ታግዷል።በመሆኑም ሰኔ 24 በተፃፈ ደብዳቤ ተቋሙ ከተሰጠው ፈቃድ ውጭ እየሰራ በመሆኑ በ5 ቀናት ውስጥ ንግድ ፈቃዱን እንዲመልስ ደብዳቤ ተጽፎ ከዛሬ ሃምሌ 1 ጀምሮም የታገደበት ደብዳቤ እንደተላከለት ነው የተናገሩት።በመሆኑም ይህ ተቋም ከስራ ውጭ በመሆኑ ከነገ ጀምሮ ጋምካ በሚለው ፈቃዱ ሲሰራ ከተገኘ የህግ ተጠያቂ ይሆናል።